b'\n_START_ARTICLE_\nGuennadi Sossonko\n_START_SECTION_\nBiografia\n_START_PARAGRAPH_\nSossonko, un dissident, es va exiliar des de la Uni\xc3\xb3 Sovi\xc3\xa8tica als Pa\xc3\xafsos Baixos via Israel el 1972. Es tract\xc3\xa0 d\'una deserci\xc3\xb3 altament publicitada, que va portar la Federaci\xc3\xb3 Sovi\xc3\xa8tica d\'Escacs a pressionar enormement la FIDE per declarar-lo "no-persona", una t\xc3\xa0ctica habitual entre les autoritats sovi\xc3\xa8tiques del moment contra els dissidents._NEWLINE_No obstant aix\xc3\xb2, la FIDE atorg\xc3\xa0 a Sossonko el t\xc3\xadtol de Mestre Internacional (MI) el 1974, el t\xc3\xadtol de GM el 1976, i el d\'Entrenador S\xc3\xa8nior de la FIDE, el m\xc3\xa0xim t\xc3\xadtol d\'entrenador internacional, el 2004.\n_START_SECTION_\nResultats destacats en competici\xc3\xb3\n_START_PARAGRAPH_\nAl comen\xc3\xa7ament de la seva carrera, el 1958, va guanyar el Campionat j\xc3\xbanior de Leningrad. Un cop ja exiliat, guany\xc3\xa0 el Campionat dels Pa\xc3\xafsos Baixos dos cops, el 1973 i el 1978 (ex aequo amb Jan Timman)._NEWLINE_D\'entre els seus resultats en torneigs destaquen el primer lloc a Wijk aan Zee 1977, 1r a Nimega 1978, 3r a Amsterdam 1980, 1r a Wijk aan Zee 1981, 3r a Tilburg 1982, 4t a Haninge 1988, i 1r a la 30a edici\xc3\xb3 del Memorial Rubinstein, el 1993. Tamb\xc3\xa9 va entaular un matx contra Jan Timman (+1 =0 \xe2\x88\x921) el 1984._NEWLINE_Sossonko ha participat, representant els Pa\xc3\xafsos Baixos, onze cops a les Olimp\xc3\xadades d\'escacs, en els per\xc3\xadodes 1974-84, i 1988-96. Hi va guanyar dues medalles individuals: or a Haifa (1976), bronze a Ni\xc3\xa7a (1974), i dues medalles per equips: plata a Haifa (1976), i bronze a Sal\xc3\xb2nica (1988). El 1989 form\xc3\xa0 part (com a 3r tauler) de l\'equip neerland\xc3\xa8s que particip\xc3\xa0 en el II Campionat del m\xc3\xb3n per equips, a Luzerna, on hi puntu\xc3\xa0 (+1 =4 -2).\n_START_SECTION_\nEscriptor d\'escacs\n_START_PARAGRAPH_\nSossonko ha escrit tres llibres d\'escacs (no t\xc3\xa8cnics), centrats b\xc3\xa0sicament en les seves experi\xc3\xa8ncies en el m\xc3\xb3n dels escacs a la Uni\xc3\xb3 Sovi\xc3\xa8tica, i les seves relacions i records respecte d\'una banda dels millors jugadors sovi\xc3\xa8tics, i de l\'altra, d\'aspectes poc coneguts per\xc3\xb2 interessants de la hist\xc3\xb2ria dels escacs. Els seus llibres, publicats per New in Chess, s\xc3\xb3n Russian Silhouettes, The Reliable Past, i Smart Chip from St. Petersburg.'